**SREDA, 22. april 2020**

Dragi devetošolci,

danes si bomo pogledali Dragotina Ketteja, ki je tudi eden pomembnejših predstavnikov moderne.

Lepo vas pozdravljam,

učiteljica Urša

O pesniku Dragotinu Ketteju kroži anekdota:

*Ko se je peljal z vlakom proti Ljubljani, so vstopile tri gospe. Ker so bili vsi sedeži zasedeni, so se posredno lotile Ketteja, pred katerim so stale, in razpravljale o nedostojni mladini, slabi vzgoji ipd. Nenadoma je Kette skočil na noge in se priklonil: »Dovolite, drage dame, ali smem svoj sedež ponuditi najstarejši izmed vas?!« Nato je lahko mirno sedel do Ljubljane.*

Kljub svoji duhovitosti mu življenje ni prizanašalo. Štiriletnemu je umrla mama, petnajstletnemu oče, sam pa je zgodaj umrl zaradi jetike (1876 ̶ 1899). nazadnje je živel v [cukrarni](https://www.google.com/search?q=cukrarna&rlz=1C1GCEA_enSI876SI876&source=lnms&tbm=isch&sa=X&ved=2ahUKEwip8LvLuefoAhU-xcQBHegLAkwQ_AUoAXoECBYQAw&cshid=1586851269183963&biw=1396&bih=657), nekdanji tovarni sladkorja, kjer je umrl tudi Murn in na kateri danes piše: *"V tem okolju je nastajala in zorela slovenska moderna."*

Njegova dela odsevajo tudi trpljenje, kot otrok pa si morda prebiral njegovo pravljico Šivilja in škarjice.

V berilu ali [tu](https://eucbeniki.sio.si/slo9/2397/index1.html) preberi njegovo pesem **Na otčevem grobu**. Lahko jo tudi [poslušaš](https://www.youtube.com/watch?v=6AHmNc-SNYI).

V slovarčku v berilu je razloženih kar nekaj besed, nekatere tudi na prvi povezavi iz prejšnje povedi. **Iz spodnjih nalog naredi smiseln zapis o pesmi v zvezek.**

Določi kraj in čas dogajanja v pesmi[[1]](#footnote-1).

Kakšen je očetov grob?

V pesmi srečamo pesniško sredstvo nagovor. Koga pesnik nagovarja[[2]](#footnote-2)? Kaj naroči grobarju?

Kateri okrasni pridevnik v prvi kitici ponazori pesnikov razpoloženje[[3]](#footnote-3)?

Kateri medmet se pojavi v pesmi[[4]](#footnote-4)? Kakšno razpoloženje ponazarja[[5]](#footnote-5)?

Zakaj pesnik meni, da je očetu bolje[[6]](#footnote-6)?

V drugi kitici pesnik povzame bistvo ene izmed smeri v moderni: dekadence. Zanjo je značilna moralna izpraznjenost ̶ vrednote niso več pomembne.

V tretji kitici lirski subjekt izrazi sporočilo celotne pesmi. S katerim verzom[[7]](#footnote-7)?

Ali ima pesnik očeta še vedno rad? V kateri kitici to pove?

V četrti kitici se pojavi pesniško sredstvo nasprotje. Kaj si nasprotuje[[8]](#footnote-8)?

Razmisli o strinjanju ali nestrinjanju z občutji lirskega subjekta.

Preštej verze in kitice[[9]](#footnote-9), preveri rimo[[10]](#footnote-10), stopico in vrsto verza[[11]](#footnote-11) ter vrsto pesmi[[12]](#footnote-12).

V kateri kitici zaslediš anaforo in v kateri geminacijo/podvojitev?

Kdor želi več, se lahko loti [primerjave](https://eucbeniki.sio.si/slo9/2397/index6.html) obravnavane pesmi z živahnejšo, ravno tako Kettejevo O Jurček, Jurček.

Kot ste zasledili že v medijih, je ministrstvo določilo, da v maju v okviru dela na daljavo tudi ocenjujemo. Pisno ne bomo ocenjevali. Vprašani boste ustno prek ZOOM-a tako, da boste vnaprej dobili besedila, na podlagi katerih vas bom ob dogovorjeni uri ocenjevala. Snov, ki jo bom spraševala, vam sporočim do konca tedna, da se boste lahko začeli pripravljati.

Razpored vam še pošljem. Za pomoč pri snovi sem vam vedno na voljo.

Domače branje: za letošnjo oceno iz domačega branja bodo zadostovale tri knjige namesto štirih. Preveriti še moram, če je slučajno kdo, ki nima prebranih treh knjig. Tisti bo moral prebrati še eno knjigo in mu bom navodila še poslala. Dodatne točke iz bralne značke se seveda upoštevajo.

Za ocene domačega branja vam bom povedala ob ustnem spraševanju.

1. Pokopališče po očetovi smrti. [↑](#footnote-ref-1)
2. Grobarja in očeta. [↑](#footnote-ref-2)
3. Mračni. [↑](#footnote-ref-3)
4. Ah. [↑](#footnote-ref-4)
5. Žalost, tudi brezbrižnost ipd. [↑](#footnote-ref-5)
6. Ker je pesnik osamljen, nesrečen, oče pa nič več ne občuti. [↑](#footnote-ref-6)
7. Življenje je sovraštvo, večen boj. [↑](#footnote-ref-7)
8. Ljubi mrtvega. [↑](#footnote-ref-8)
9. Dve kvartini, dve tercini. [↑](#footnote-ref-9)
10. V kvartinah oklepajoča. [↑](#footnote-ref-10)
11. Stopica je jamb. Verz je petipolstopični jamb ali italijanski/laški enajsterec [↑](#footnote-ref-11)
12. Sonet. [↑](#footnote-ref-12)